CELEX: 32018D0918
Language: fi
Date: 2018-06-22 00:00:00
Title: Neuvoston täytäntöönpanopäätös (EU) 2018/918, annettu 22 päivänä kesäkuuta 2018, luvan antamisesta Saksalle ja Puolalle ottaa käyttöön yhteisestä arvonlisäverojärjestelmästä annetun direktiivin 2006/112/EY 5 artiklasta poikkeava erityistoimenpide

28.6.2018   
            
            
               FI
            
            
               Euroopan unionin virallinen lehti
            
            
               L 163/17
            
         NEUVOSTON TÄYTÄNTÖÖNPANOPÄÄTÖS (EU) 2018/918,
   annettu 22 päivänä kesäkuuta 2018,
   luvan antamisesta Saksalle ja Puolalle ottaa käyttöön yhteisestä arvonlisäverojärjestelmästä annetun direktiivin 2006/112/EY 5 artiklasta poikkeava erityistoimenpide
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Saksa on komission 9 päivänä tammikuuta 2018 vastaanottamalla kirjeellä ja Puola komission 22 päivänä tammikuuta 2018 vastaanottamalla kirjeellä pyytänyt lupaa ottaa käyttöön direktiivin 2006/112/EY säännöksistä poikkeava erityistoimenpide, joka koskee uuden sillan rakentamista Küstrin-Kietzin ja Kostrzyn nad Odrąn välille.
            
         
               (2)
            
            
               Komissio toimitti Saksan ja Puolan tekemän pyynnön muille jäsenvaltioille 5 päivänä maaliskuuta 2018 päivätyillä kirjeillä. Komissio ilmoitti Saksalle ja Puolalle 6 päivänä maaliskuuta 2018 päivätyillä kirjeillä saaneensa kaikki pyynnön arviointia varten tarpeellisina pitämänsä tiedot.
            
         
               (3)
            
            
               Saksa ja Puola aikovat tehdä sopimuksen, jonka mukaisesti Küstrin-Kietzin ja Kostrzyn nad Odrąn välisen nykyisen rajasillan purkamistöiden ja uuden sillan rakennustöiden suorituspaikan olisi arvonlisäverotuksellisesti katsottava kuuluvan Puolan alueeseen siltä osin kuin tavaroiden luovutukset, palvelujen suoritukset, yhteisöhankinnat ja tavaroiden tuonti on tarkoitettu mainittujen töiden suorittamiseen.
            
         
               (4)
            
            
               Saksa ja Puola katsovat, että sopimuksen veromääräykset ovat perusteltuja arvonlisäverovelvoitteiden noudattamiseen tarvittavan menettelyn yksinkertaistamiseksi. Ilman tällaisia määräyksiä liiketoimet olisi jaoteltava sen perusteella, minkä maan alueella ne suoritetaan, ja tämä aiheuttaisi verotuksellisia ongelmia töistä vastaaville urakoitsijoille.
            
         
               (5)
            
            
               Kun otetaan huomioon, että erityistoimenpide yksinkertaistaa arvonlisäveron kantamismenettelyä ja että se voi vaikuttaa vain hyvin vähäisessä määrin jäsenvaltioiden loppukulutusvaiheessa kerättävien kokonaisverotulojen määrään, on aiheellista poiketa direktiivin 2006/112/EY säännöksistä ja säätää, että kaikki tavaroiden luovutukset, palvelujen suoritukset, yhteisöhankinnat ja tavaroiden tuonti, jotka on tarkoitettu Küstrin-Kietzin ja Kostrzyn nad Odrąn välisen nykyisen rajasillan purkamiseen ja uuden rajasillan rakentamiseen, suoritetaan arvonlisäverotuksellisesti Puolan alueella ja niistä maksettaisiin näin ollen Puolan arvonlisävero.
            
         
               (6)
            
            
               Poikkeuksella ei ole vaikutusta unionin omiin arvonlisäverosta kertyviin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 5 artiklassa säädetään, Saksalle ja Puolalle annetaan lupa katsoa Küstrin-Kietzin ja Kostrzyn nad Odrąn välisen rajasillan rakennustyömaa-alueen kuuluvan Puolan alueeseen siltä osin kuin on kyse nykyisen rajasillan purkamiseen ja uuden rajasillan rakentamiseen tarkoitetuista tavaroiden luovutuksista, palvelujen suorituksista, yhteisöhankinnoista ja tavaroiden tuonnista.
   2 artikla
   Tämä päätös on osoitettu Saksan liittotasavallalle ja Puolan tasavallalle.
   
      Tehty Luxemburgissa 22 päivänä kesäkuuta 2018.
      
         
            Neuvoston puolesta
         
         
            Puheenjohtaja
         
         V. GORANOV
      
   
   
      (1)  EUVL L 347, 11.12.2006, s. 1.